དེ་ཡང་སེམས་དང་སྲོག་གི་ཤེས་ཡོན་སློབ་གཉེར་ཁང་གིས་གོ་སྒྲིག་ཞུས་པའི་རྒྱལ་སྤྱིའི་སྒོམ་སྒྲུབ་ཉམས་ལེན་གྱི་ཞིབ་འཇུག་ཚོགས་འདུ་འདིའི་ནང་རྒྱལ་ཁབ་༢༣ནས་སླེབས་པའི་ཚན་རིག་པ་དང་།ཆོས་ལུགས་པ་སོགས་ཁྱོན་བསྡོམས་མི་གྲངས་༡༧༠༠ཙམ་མཉམ་ཞུགས་བྱས་ཡོད་པ་དང་།སྐབས་དེར་འཛམ་གླིང་ནང་སྙན་གྲགས་ཆེ་བ་ཨ་རིའི་ཝི་སི་ཀོན་སིན་གཙུག་ལག་སློབ་གྲྭའི་ཀླད་རྩ་དང་སེམས་ཁམས་རིག་པའི་མཁས་དབང་རི་ཆར་ཌ་ཌེ་ཝེ་ཌ་སོན་ལགས་ཀྱིས་ཐོག་མའི་ངོ་སྤྲོད་གནང་གསུང་བཤད་གནང་ཡོད་པ་རེད།ལོ་ངོ་༢༧སྔོན་༧གོང་ས་མཆོག་དང་ལྷན་དུ་ཚན་རིག་གི་ཚོགས་འདུའི་སྐབས་རི་ཆར་ཌ་ཌེ་ཝེ་ཌ་སོན་དང་།སྒྲན་ནེལ་སྒོལ་མན།ཧྥ་རན་སེ་སུ་ཁོ་ཝར་རལ་སོགས་ཚན་རིག་པ་ཉུང་ཤས་ཤིག་ལས་མེད་པ་དང་།དེ་རྗེས་སེམས་དང་སྲོག་གི་ཤེས་ཡོན་སློབ་གཉེར་ཁང་གསར་འཛུགས་གནང་བ་དང་།ད་ཆ་སྒྲིག་འཛུགས་འདིའི་ཐོག་ནས་༧གོང་ས་༧སྐྱབས་མགོན་ཆེན་པོ་མཆོག་གི་དགོངས་གཞི་ལྟར་ཆོས་དང་མ་འབྲེལ་བའི་ཡ་རབས་སྤྱོད་བཟང་གོང་འཕེལ་གཏོང་ཐབས་ཀྱི་ལས་གཞི་སྤེལ་མུས་ཡིན་པ་རེད།རྒྱལ་སྤྱིའི་སྒོམ་སྒྲུབ་ཉམས་ལེན་གྱི་ཞིབ་འཇུག་ཚོགས་འདུ་འདི་ནི་ཚོགས་ཐེངས་གཉིས་པ་ཡིན་པ་དང་།ཐེངས་འདིའི་ཚོགས་བཅར་བ་ཐེངས་སྔོན་མ་ལས་ལྡབ་གཅིག་གིས་མང་བ་ཡོད་པ་རེད།